SMD พุ่งแรง 7% โบรกฯ อัพเป้าใหม่ 17 บ. ลุ้นกำไรปี 64 โตเกิน 70%
SMD พุ่งแรง 7% โบรกฯ อัพเป้าใหม่ 17 บ. ลุ้นกำไรปี 64 โตเกิน 70% รับรายได้ขายอุปกรณ์ทางการแพทย์เพิ่ม
SMD พุ่งแรง 7% โบรกฯ อัพเป้าใหม่ 17 บ. ลุ้นกำไรปี 64 โตเกิน 70% รับรายได้ขายอุปกรณ์ทางการแพทย์เพิ่ม
4 ส.ค. 2564

ผู้สื่อข่าวรายงานว่า ราคาหุ้น บริษัท เซนต์เมด จำกัด (มหาชน) หรือ SMD ล่าสุด ณ เวลา 11.58 น. อยู่ที่ 16 บาท บวก 1 บาท หรือ 6.67% สูงสุดที่ 16.90 บาท ต่ำสุดที่ 15 บาท ด้วยมูลค่าซื้อขาย 537.94 ล้านบาท

ทั้งนี้ บล.เคทีบีเอสที ระบุในบทวิเคราะห์ (2 ส.ค.) ว่า แนะนำ “ซื้อ” และปรับราคาเป้าหมายขึ้นเป็น 17 บาท (เดิม 14 บาท) โดยมีมุมมองเป็นบวกมากขึ้นต่อ outlook ของบริษัทที่คาดว่ารายได้จากการขายอุปกรณ์ทางการแพทย์จะดีช่วงการระบาดที่รุนแรงของโควิด-19 โดยมีความมั่นใจมากขึ้นว่าบริษัทจะมียอดขายเพิ่มขึ้นจากชุดตรวจโควิด Rapid Test Kit (RTK) ที่คาดว่าจะผ่านอ.ย.เร็วๆ นี้และเครื่องกระตุกหัวใจ (AED) ที่กฎหมายเกี่ยวกับการติดตั้ง AED ในตึกสูงทุกตึกจะมีผลบังคับใช้ในไตรมาส 1/2565 ดังนั้นจึงได้รวมรายได้จาก RTK และ AED เข้ามาในประมาณการของบล.เคทีบีเอสที
โดยปรับกำไรสุทธิปี 2564 ขึ้นมา 10% ที่ 136 ล้านบาท เติบโต 75% เมื่อเทียบจากปีก่อน หลักๆ มาจากการปรับรายได้ขึ้นมาที่ 1.12 พันล้านบาท เพิ่มขึ้น 70% เมื่อเทียบจากปีก่อน หนุนโดยยอดขายเครื่องมือแพทย์ที่ใช้ในห้อง ICU และ Semi ICU และเครื่องตรวจโควิด RTK
นอกจากนี้ได้ปรับกำไรสุทธิปี 2565 ขึ้นมา 12% ที่ 163 ล้านบาท เติบโต 21% เมื่อเทียบจากปีก่อน โดยมองว่าบริษัทมีโอกาศได้ market share จากการขายเครื่องกระตุกหัวใจ AED อย่างน้อย 5% อีกทั้ง ยังจะเดินหน้าธุรกิจเครื่องมือแพทย์ให้เช่าและ Sleep lab